Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 235/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1) senest tre måneder efter datoen for offentliggørelsen.

ENHEDSDOKUMENT

»Szomolyai rövidszárú fekete cseresznye«

EU-nr.: PDO-HU-02380 — 20.12.2017

BOB (X) BGB ()

1. Betegnelse

»Szomolyai rövidszárú fekete cseresznye«

2. Medlemsstat eller tredjeland

Ungarn

3. Beskrivelse af landbrugsproduktet eller fødevaren

3.1. Produkttype

Kategori 1.6: Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede oprindelsesbetegnelse (BOB) »Szomolyai rövidszárú fekete cseresznye« [kortstilket sort kirsebær fra Szomolya] omfatter frugt bestemt til konsum i frisk tilstand af kirsebærsorterne »Rövidszárú fekete« (kortstilket sort kirsebær) og »Mézédes fekete« (sødt sort kirsebær) (Prunus avium (L.) L.), som findes i Szomolya og omegn, og af den statsligt anerkendte sort »Szomolyai fekete« (sort kirsebær fra Szomolya).

Hundrede af disse kirsebær vejer mindst 450 g, mens middelvægten for ét kirsebær, baseret på vægten af 100 kirsebær er 4,5 g ±0,7 g. Kirsebærret har en diameter på mellem 18 mm og 23 mm.

Det har form som en bred, fladtrykt kegle, som minder om et hjerte, med en top, som er trykket en smule ned eller i niveau med frugten. Stilken er kort (2-3 cm) og slipper let frugten.

Kirsebærrets skind er mørk kirsebærrødt og bliver sort-rødt eller næsten sort, når kirsebærret er helt modent. Skindet har en middel fasthed og er holdbart, hvilket gør, at frugten kan transporteres. Frugtkødet er mørk vinrødt i farven, har en middel fasthed og er saftigt. Saften har en kraftig farve. Dens mørkerøde farve bliver ikke svagere og lysere under forarbejdningen.

Kirsebærret har en honningsød smag.

Frugten har følgende kemiske egenskaber:

Sukkerindhold: Brix-værdi på 20o eller mere

Maksimalt syreindhold: 0,4 g/100 g

Tørstof: mindst 19 %

»Szomolyai rövidszárú fekete cseresznye« modner omkring midten af juni.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Dyrkning og høst finder sted inden for det afgrænsede geografiske område.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som den registrerede betegnelse henviser til

—

4. Kort angivelse af det geografiske områdes afgrænsning

»Szomolyai rövidszárú fekete cseresznye« produceres inden for de administrative grænser for Szomolya, Ostoros, Novaj, Noszvaj, Bogács, Tard og Tibolddaróc.

5. Tilknytning til det geografiske område

Kvaliteten af frugten af »Szomolyai rövidszárú fekete cseresznye« og dens egenskaber hidrører fra det geografiske miljø og de dermed forbundne naturlige og menneskelige faktorer.

»Szomolyai rövidszárú fekete cseresznye« fremstilles af de ældgamle lokale sorter »Rövidszárú fekete« og »Mézédes fekete«, som udelukkende dyrkes i det geografiske område, og af »Szomolyai fekete«, en statsligt anerkendt sort, som dyrkes selektivt i Szomolya-området og er opført i det nationale katalog over sorter.

Følgende egenskaber hos »Szomolyai rövidszárú fekete cseresznye« hidrører fra det geografiske område: Den hjerteformede frugt, den korte stilk, den næsten sorte farve og den honningsøde smag.

Frugten af de sorter, som dyrkes i det geografiske område, er typisk hjerteformet, lille og let og har en kort stilk med en længde på 2-3 cm. På grund af jordtypen har frugten et højt indhold af farvestof, som giver den en næsten sort farve og en skinnende (reflekterende) overflade. Frugtens lave indhold af syre, som er et resultat af jordbundsforholdene, og dens høje indhold af sukker, som er et resultat af klimaet, giver den til sammen en honningsød smag.

Naturlige faktorer

Det geografiske område er beliggende i den sydvestlige del af amtet Borsod-Abaúj-Zemplén i regionen Bükkalja i Ungarn, hvor Bükkaljabjergene møder den store ungarske slette.

Regionen er karakteriseret af stejle bjergskråninger dækket af vingårde og frugthaver, solbeskinnede højderygge og bjergtoppe, lange og smalle dale, som strækker sig mod syd, lukkede skove og sletteområder nær den store ungarske slette, som længe er blevet benyttet til landbrug. Bjergkæden er tydelig asymmetrisk, med stejle skråninger mod nord, mens bjergene falder i højde ned mod den store ungarske slette. Bjergkæden blev dannet som følge af strukturelle bevægelser i tertiærtiden og kvartærtiden, hvorved den vulkanske overfladeklippe blev forskudt. Inden for regionen dominerer rhyolitisk tuf af vulkansk oprindelse og overliggende kalkholdigt løss, hvilket også er bestemmende for jordbundsforholdene: De primært lerede siltholdige skovjorde, brunjord og nogle steder sorte lerjorde er let sure. Grunden til dette er, at i løbet af den miocæne geologiske epoke trængte magma op til overfladen i randområderne af kalkstensmassivet Bükk og gik i forbindelse både kemisk og fysisk med den oprindelige kalkholdige jord.

Klimaet i det geografiske område er moderat køligt og moderat tørt. Antallet af årlige solskinstimer ligger på mellem 1 850 og 1 900 timer: 720-740 timer om sommeren og 150-170 timer om vinteren. Den årlige gennemsnitstemperatur ligger på mellem 8,6 °C og 8,8 °C, og den flerårige gennemsnitstemperatur i vækstsæsonen er mellem 15,5 °C og 16 °C. Den samlede årlige nedbørsmængde er 550-650 mm, og den gennemsnitlige nedbørsmængde i vækstsæsonen er 370-400 mm.

Tilsvarende jordbundsforhold og klimatiske betingelser findes intet andet sted i Ungarn.

Sammenhængen mellem produktet og det geografiske område

Frugten af »Szomolyai rövidszárú fekete cseresznye« har en karakteristisk hjerteform. Farven på skindet og frugtkødet er kraftig mørkerød eller næsten sort. Frugtens høje tørstofindhold, høje indhold af sukker og lave syrlighed gør, at den har en afbalanceret, honningsød smag.

Frugten af »Szomolyai rövidszárú fekete cseresznye« har en meget tæt tilknytning til det geografiske område.

I udviklingen af de særlige egenskaber hos »Szomolyai rövidszárú fekete cseresznye« beskrevet ovenfor spiller kombinationen af mikroklimatiske faktorer og faktorer i forbindelse med jordbunden i regionen en afgørende rolle.

Frugtens karakteristiske form skyldes de kirsebærsorter, der anvendes, eller rettere, den statslig anerkendte sort, som er fremavlet af disse sorter.

Det er jordbundens beskaffenhed med sedimenter af rhyolitisk tuf af vulkansk oprindelse, som giver frugten dens høje tørstofindhold og intense røde, næsten sorte farve, som kun findes i frugt, der dyrkes i dette geografiske område.

På grund af dyrkningsområdets sydvendte beliggenhed og høje antal solskinstimer samt moderat kølige vejr, som forlænger modningsperioden, finder dannelsen af sukker sted over en længere periode, hvilket giver en frugt med et højt sukkerindhold (mindst 20° Brix). Det er langt højere end det gennemsnitlige sukkerindhold i kirsebær dyrket i Ungarn — 14° Brix. Det høje antal solskinstimer bidrager til, at frugtens skind og kød har et højt indhold af anthocyanin og dermed får en stærk farve.

Takket være regionens moderat kalkholdige løssjord og let sure jord, som består af en blanding af metavulkansk andesit og rhyolitisk tuf, har den frugt, som vokser i regionen, et lavt syreindhold (højst 0,4 syre pr. 100 g frugt). Det er betydeligt mindre end det gennemsnitlige indhold af syre i kirsebær dyrket i Ungarn — 0,68/100 g.

Den samlede effekt af det deraf følgende høje sukkerindhold og den lave syrlighed betyder, at Szomolya og omegn er det eneste sted i Ungarn, hvor frugtens honningsøde egenskaber fuldt ud kommer til udtryk.

»Szomolyai rövidszárú fekete cseresznyes« lave gennemsnitsvægt (4,5 g), som er resultatet af de sorter, frugten stammer fra, er langt lavere end gennemsnitsvægten for andre kirsebær — 7-8 g.

Menneskelig viden og ekspertise er også af afgørende betydning i produktionsprocessen. Traditionen med dyrkning af kirsebær af de ældgamle sorter (»Rövidszárú fekete« og »Mézédes fekete«) og den selektive dyrkning af sorten »Szomolyai fekete« har begge tilknytning til Szomolya. Disse sorter udgjorde grundlaget for, at de århundreder gamle dyrkningsteknikker for kirsebær fra Szomolya kunne komme til deres fulde ret.

Plukningen, som er en opgave, der kræver betragtelig ekspertise, udføres med håndkraft. Da kirsebær er en frugt, som modner på træet og ikke eftermodner, er lokal viden meget vigtig for at afgøre, om den er moden nok til at blive plukket. Afgørelsen om, hvornår den skal plukkes, træffes på grundlag af, hvilken farve kirsebærrene har, hvor søde de er, og om de er moderat faste. Det er disse faktorer, som plukkerne tager i betragtning, når de udvælger de frugter, som er modne nok til at blive plukket. For at lette plukning med håndkraft er det nødvendigt at beskære træet, så det har den form og størrelse, der er bedst egnet til høst med håndkraft. Træets krone er bred snarere end høj, kugleformet og har en diameter på 10-12 meter. Kirsebærtræet beskæres til det følgende år ved høsttid. Plukkerne beskærer grenene og giver træet den optimale form til høst ved høstkraft. Den ventilering af træets krone indefra, som følger af beskæringen, giver kirsebærrene mere sollys, hvilket fremmer dannelsen af sukker. Desuden gør kronens form det muligt for frugterne i træets krone at modne fuldstændigt.

Et traditionelt udstyr, som anvendes ved høsten af frugten, er en platform til plukning af kirsebær. Det er en 3-4 meter høj stigelignende trækonstruktion med en platform på toppen, som plukkerne kan sætte deres spand på eller sidde på, mens de plukker fra træets krone. For at høste de kirsebær, som er mindre tilgængelige, trækker kirsebærplukkerne de grene, der sidder højere oppe, end de kan nå, ned mod sig ved hjælp af en særligt udformet krog med et langt skaft, som de lokale kalder en »kamó«. Kirsebær, der plukkes fra grenene, samles i en flettet kurv, som bæres på ryggen (lokalt kendt som en »hátyi«), og der passes meget på ikke at skade frugten, som er særdeles skrøbelig, når den er moden. Når »hátyi'en« bliver fyldt, tømmes den i kirsebærplukkerens spand med låg, som står på platformen. På denne måde forbliver de modne kirsebær intakte.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

www.gi.kormany.hu/foldrajzi-arujelzok

(1) EUT L 343 af 14.12.2012, s. 1.